Heinolanhovi

Heinolanhovi oli Heinolan keskustassa 1950-luvun taitteesta vuoteen 1978 asti toiminut hotelli ja ravintola. Koko rakennus tuhoutui 20. huhtikuuta 1978 nestekaasuräjähdyksestä alkaneessa tulipalossa, jossa sai surmansa kolme ihmistä.

Hotelli ja sen toiminta
Arkkitehti Aarne Ervin Siltakatu 1:een suunnittelema, vuonna 1938 valmistunut liikerakennus tunnettiin nimellä Heinolan Liike Oy:n talo. Samoissa tiloissa toimineen Hotelli Heinolan toimintaa 1950-luvun vaihteesta asti jatkanut Heinolanhovi tuli kaupungissa tunnetuksi tyylikkyydestään ja hyvästä ruoastaan. Se oli kaupungin liikemiesten ja poliittisten päättäjien suosittu tapaamis- ja neuvottelupaikka. Nuorten suosiossa olivat 1970-luvulla hotellissa sunnuntaisin järjestetyt äänilevytanssit eli diskot.

Heinolanhovissa oli loppuaikoina 12 hotellihuonetta, 200-paikkainen ravintola, kahvila ja pubi. Toisessa kerroksessa toimineen hotellin lisäksi rakennuksessa oli 1950-luvulla muun muassa Yrjö A. Murron Heinolan Liike Oy, elokuvateatteri Kino sekä vaateliikkeitä.

Räjähdys ja tulipalo
Torstaiaamuna 20. huhtikuuta 1978 säiliöauto tuli tuomaan täydennystä hotellin nestekaasuvarastoon. Kaasunsyötön aikana tapahtui iso räjähdys, jossa sai heti surmansa hotellin työvuorossa ollut vahtimestari. Hotellin siivooja kuoli muutama päivä myöhemmin sairaalassa palovammoihinsa ja säiliöauton kuljettaja kuukausi räjähdyksen jälkeen.

Pelastus- ja sammutustöihin saatiin aluksi vain kaksi vuorossa ollutta palomiestä, mutta kaikkiaan tulipalon sammutukseen ja raivaukseen osallistui noin 80 palomiestä.

Hotellin tuho johtui kiinteistön nestekaasuputkiston toimimattomista varolaitteista. Säiliöautosta syötetty kaasu pääsi leviämään hotellin ja ravintolan tiloihin ja syttyi valokytkimen aiheuttamasta pienestä kipinästä. Räjähdys ja palo aiheuttivat tuhoa myös ympäröivien kiinteistöjen rakennuksiin, mutta monin verroin suuremmalta tuholta, säiliöauton kaasusäiliön räjähdykseltä, vältyttiin. Pelastustoimia hankaloittivat sadat uteliaat paikalle saapuneet.

Lähteet

Kirjallisuutta
Paatero, Kristiina: ”Heinolan Liike Oy”, s. 44–45 kirjassa Aarne Ervi : tilaa ihmiselle : Architect Aarne Ervi 1910–1977. Suomen rakennustaiteen museo 2010. ISBN 978-952-5195-35-4.
tulipalosta ja sen syistä tarkemmin Palontorjunta-lehden numeroissa 4/1978 ja 9/1978.

Suomen hotellit
Entiset suomalaiset yritykset
Vuoden 1976 onnettomuudet
Räjähdysonnettomuudet Suomessa
1970-luvun onnettomuudet Suomessa
Heinolan rakennukset ja rakennelmat
Ravintolat Suomessa